題河南王氏所藏子敬帖
作者：黄伯思
朝代：宋

paragraphs: 君家大令書盈紙，筆勢翩翩趣多媚。
雖云沓拖如少年，豈至拘攣同餘興隸。
會稽七子五知名，此公風概尤超詣。
太極琁題猶重書，一時凜凜標英氣。
半袖精裓眾爭求，數幅新裙世猶貴。
當時親遇得已難，況復傳今僅千歲。
龍珠歸浦劍還津，此帖君藏真得地。
才披尺許目增明，鸞跂鴻驚欲飛逝。
硬黄響搨若傳吾，完璧摹刊願垂世。